**Sveengleski klub za tenis na travi i kroket** (engl. ) ili samo kratko **Sveengleski klub** (engl. ) je privatni sportski kompleks namenjen takmičenjima u tenisu i kroketu koja se održavaju na travnatoj podlozi. Nalazi se u južnom delu Londona, u četvrti Vimbldon. Najpoznatiji je po domaćinstvu jednog od četiri teniska grend slem turnira, jedinom koji se igra na travnatoj podlozi, čuvenom Vimbldonu.

Klub je u privatnom vlasništvu i ima 375 punopravnih članova, oko stotinjak privremenih članova, kao i brojne počasne članove. U počasne članove *Ol ingland klaba* ubrajaju se i svi dosadašnji osvajači ovog teniskog grend slema u singlu te osobe koje su bitno uticale na tenisku igru.

Klub je pod patronatom nj.v. kraljice Elizabete II a predsednik kluba je vojvoda od Kenta.

Istorijat
---------

Klub je osnovan 1868. na mestu na kom se nalazio jedan manji teren za kroket i od osnivanja je nosio ime *All England Croquet Club*. Prvo takmičenje u kroketu na ovom terenu održano je već 1870. godine. Kroket je sve do nastanka tenisa na travi (a to se desilo 1875. zahvaljujući majoru Volteru Klopton Vinfildu) bio jedan od najpopularnijih sportova, posebno među tadašnjom londonskom gospodom. U klubu je 1875. izdvojeno jedno igralište samo za novi sport, tenis na travi. Već dve godine kasnije (1877) održano je prvo takmičenje u tenisu za muškarce, a cilj turnira je bilo prikupljanje novčanih sredstava za kupovinu valjaka za travu za klub. Iste godine klub je dobio i novo ime *The All England Croquet and Lawn Tennis Club*. Za kratko vreme tenis je postao dominantnija sportska disciplina u klubu u odnosu na kroket usled čega je klub 1889. i dobio današnje ime *Sveengleski klub za hokej na travi i kroket*. 

Finale ženskog olimpijskog turnira u tenisu 1908. na igralištu Kluba
Zanimljivo je da je još 1878. određena visina mreže na teniskim mečevima koja i danas iznosi 1,07 m. Godine 1884. u program kluba uvrštena su takmičenja u ženskim singlovima i muškim dublovima, a 1913. dodati su i parovi u ženskoj i mešovitoj konkurenciji. Na terenima Kluba su tokom Olimpijskih igara 1908. održana takmičenja upravo u tenisu.

Prvobitne službne boje kluba plava, žuta, crvena i zelena su zbog velike sličnosti sa bojama koje su predstavljale kraljevsku mornaricu 1909. zamenjene u i danas važeću varijantu tamno zelena-ljubičasta.

Velika popularnost koju je tada uživala francuska teniserka Suzan Langlan bila je jedan od glavnih razloga širenja igrališta (samim tim i kluba) na današnje lokacije (Church Road, Wimbledon) 1922. godine. Današnji centralni teren datira upravo iz tog perioda, a 1928. je zapadno od njega sagrađen i stari *teren broj 1*. Stari teren broj 1 je 1997. zamenjen sadašnjim terenom a iste godine izgrađen je i tv centar. Na mestu starog terena izgrađene su svlačionice za igrače i drugi prateći objekti.

Još od 1920. klub svojim članovima izdaje obveznice koje članovima daju određene privilegije kada su mečevi u pitanju, dok sa druge strane sam klub taj novac koristi za neke kapitalne investicije. 

*Henmanovo brdo*
Godine 1967. uprava kluba je kupila 11 ari zemljišta nešto severnije a to mesto je danas poznato kao *Henmanovo brdo* (engl. ) u čast jednog od najboljih britanskih tenisera Tima Henmana.

Zanimljivo je da je pristup klubu sve do 1951. bio strogo zabranjen tamnoputim osobama (kako igračima tako i članovima), odnosno osobama jevrejskog porekla sve do 1952. godine.

Tokom Letnjih olimpijskih igara 2012. u Londonu klub će po drugi put ugostiti najbolje svetske tenisere i teniserke.

Infrastruktura
--------------

U okviru kluba nalazi se 19 travnatih terena, 5 terena sa crvenom šljakom, još četiri zemljana terena, te još 5 zatvorenih terena. U severnom delu kompleksa nalazi se još 22 travnata terena koja služe za zagrejavanje igrača i za rekreativce. Travnati tereni se koriste između maja i septembra.

Vimbldonska trava je u stvari višegodišnji raž, koji se od 1995. kosi na visinu od 8 mm.

Najveće igralište je Centralni teren i na ovom terenu se igraju najvažniji mečevi uključujući i finala u svim disciplinama. Sadašnji centralni teren izgrađen je 1922, renoviran je 2009. i tada mu je kapacitet proširen na 15.000 sedećih mesta, a postavljen je i pokretni krov koji omogućava igranje mečeva i po kišovitom vremenu. Krov čini konstrukcija prekrivena sa 5.200 m² providnog vodonepropusnog platna koje omogućava pristup dnevnog svetla do podloge, a otvara/zatvara se u roku od 10 minuta.

Teren broj 1 je izgrađen 1997. i ima kapacitet od 11.500 sedećih mesta. Na njemu se povremeno igraju mečevi Dejvis kupa. Novi Teren broj 2 sagrađen je 2009. na mestu nekadašnjeg terena broj 13 i ima kapacitet od 4.000 sedećih mesta.

U okviru kluba postoji i muzej posvećen tenisu na travi, te jedno manje igralište za kroket.

Vimbldonski gren slem
---------------------

Vimbldonski gren slem je jedini koji se igra na travnatoj podlozi, a specifičan je i po tome što su svi igrači obavezni nositi belu opremu,a centralna nedelja je uvek slobodan dan. Često se ovaj turnir označava i kao neslužbeno svetsko prvenstvo u tenisu, a pobednik u muškoj konkurenciji dobija titulu *Svetskog prvaka sveengleskog kluba za tenis na travi u singlu* (engl. ).

Videti još
----------

* Vimbldon
* Vimbldon (London)
* Tenis na Letnjim olimpijskim igrama 2012.

Vanjske veze
------------

***All England Lawn Tennis and Croquet Club*** na Wikimedijinoj ostavi

* Službeni sajt
* Zanimljivosti o klubu

| * p
* r
* u
Sveengleski klub za tenis na travi i kroket |
| --- |
| Glavni tereni | Centralni teren • Teren broj 1 • Teren broj 2 • Teren broj 3 |
| Objekti | Sveengleski klub za tenis na travi i kroket • Vimbldonski teniski muzej |
| Takmičenja | Gren slem turnir • Dejvis kup • Olimpijske igre (1908 • 2012) |

| * p
* r
* u
Sportski objekti na Letnjim olimpijskim igrama 2012. u Londonu |
| --- |
| Olimpijski park | London Aquatics Centre • Basketball Arena (London) • London Velopark • Eton Manor • Copper Box • Olympic Stadium (London) • Riverbank arena (London) • Water Polo Arena |
| Zona River | ExCeL London • Greenwich Park • O2 arena (London) • Royal Artillery Barracks |
| Zona Central | All England Lawn Tennis and Croquet Club • Earls Court Exhibition Centre • Horse Guards Parade • Hampton Court Palace • Hyde Park, London • Lord's Cricket Ground • Maratonska staza na Letnjim olimpijskim igrama 2012. • Regent’s Park • Wembley Arena • Wembley Stadium |
| Objekti van Londona | Eton Manor • Hadli Farm • Lee Valley White Water Centre • Weymouth and Portland National Sailing Academy |
| Fudbalski stadioni | Ricoh Arena • Hempden park • Millennium Stadium • Old Trafford • St James' Park |